חיילים רומאים נלחמו לראשונה על אדמת אסיה הקטנה בקרב מגנסיה בשנת 190 לפנה"ס. בעקבות קרב זה ביססה הרפובליקה הרומית את השפעתה במערב אסיה הקטנה, אך את הפרובינקיה הראשונה שלה באזור הקימה רק בשנת 133 לפנה"ס. ממועד זה חלפו פחות מ-70 שנה עד שהרומאים השלימו את כיבוש כל השטח המהווה כיום את טורקיה. שלטונה של רומא באזור נמשך יותר מ-450 שנים נוספות, תחילה כאימפריה מאוחדת, והחל במאה ה-4 כאימפריה המזרחית בלבד, אשר שבה והתאחדה עם המערב ושוב נפרדה עד הפיצול הסופי לשתי ישויות נפרדות בשנת 395. מאחר שהאימפריה הביזנטית הייתה יורשתה הישירה של האימפריה הרומית, ניתן לומר ששלטון הרומאים באסיה הקטנה ובתראקיה לא פסק עד שנת 1453.